钦定古今图书集成/方舆汇编/职方典/第1444卷 > 南宁府猺獞峒蛮考
## 钦定古今图书集成/方舆汇编/职方典/第1444卷 > 南宁府猺獞峒蛮考

唐

肃宗至德元年西原蛮黄乾曜等入寇。

按：《唐书肃宗本纪》不载　。按《西原蛮传》：“西原蛮居广容之南，邕桂之西，有甯氏者，相承为豪。又有黄氏居黄橙洞，其隶也。其地西接南诏。天宝初，黄氏彊与韦氏、周氏、侬氏相唇齿为寇害，据十馀州。韦氏、周氏耻不肯附，黄氏攻之，逐于海滨。至德初，首领黄乾曜、真崇郁与陆州武阳朱兰洞蛮皆叛，推武承斐、韦敬简为” 帅，僭号“中越王” ，廖殿为桂南王，莫淳为“拓南王” ，相支为“南越王，梁奉为镇南王，罗诚为戎城王，莫浔为南海王” ，合众二十万，绵地数千里，署置官吏。攻桂管十八州，所至焚庐舍，掠士女，更四岁不能平。乾元二年，黄乾曜等伏诛，馀众吴功曹等复叛桂管，经略使邢济击平之。

按《唐书肃宗本纪》，不载　。按《西原蛮传》：“乾元初，遣中使慰晓诸首领，赐诏书赦其罪，约降。于是西原环、古等州首领方子弹、甘令晖、罗承韦、张九解、宋原五百馀人，请出兵讨承斐等，岁中战二百，斩黄乾曜、真崇郁、廖殿、莫淳、梁奉、罗诚、莫浔七人。承斐等以馀众面缚诣桂州降，尽释其缚，差赐布帛纵之。其种落张侯、夏” 永与夷獠梁崇牵覃问及西原酋长吴功曹复合兵内寇，陷道州，据城五十馀日。桂管经略使邢济击平之，执吴功曹等。

德宗贞元十年“黄洞首领黄少卿入寇以阳旻为招讨经略使讨之。”

按《唐书德宗本纪》不载。按《西原蛮传》：“贞元十年，黄洞首领黄少卿者攻邕管，经略使孙公器请发岭南兵穷讨之，德宗不许，命中人招谕，不从。俄陷钦、横、浔、贵四州。少卿子昌沔趫勇，前后陷十三州，气益振。乃以唐州刺史阳旻为容管招讨经略使，引师掩贼，一日六七战，皆破之，侵地悉复。”

宪宗元和二年二月，邕管经略使路恕败黄洞蛮，执其首领黄承庆。

按：《唐书宪宗本纪》云云。

元和三年六月，西原蛮首领黄少卿降。

按《唐书宪宗本纪》云云。按《西原蛮传》：“元和初，邕州擒其别帅黄承庆。明年，少卿等归款，拜归顺州刺史，弟少高为有州刺史。”

元和十一年八月，西原蛮陷宾、峦二州。十一月。邕管经略使韦悦复之。

按《唐书宪宗本纪》云云。按《西原蛮传》：“黄少度、黄昌瓘二部陷宾、峦二州，据之。十一年，攻钦、横二州，邕管经略使韦悦破走之，取宾、峦二州。元和十二年，容管经略使阳旻克钦、横、浔、贵四州。”

按《唐书宪宗本纪》云云。按《西原蛮传》：“桂管观察使裴行立首请发兵尽诛叛者，徼幸有功，宪宗许之。行立兵出，更二岁，妄奏斩获二万，罔天子为解。自是邕、容两道杀伤疾疫，死者十八以上。调费斗亡，繇行立、阳旻二人，当时莫不咎之。及安南兵乱，杀都护李象古，擢唐州刺史桂仲武为都护，逗遛不敢进，贬安州刺” 史，以行立代之。寻召还，卒。

穆宗长庆　年，容管经略使严公素请兵讨贼，兵部侍郎韩愈谏，不听。

按《唐书穆宗本纪》，不载。按《西原蛮传》：长庆初，以容管经略使留后严公素为经略使，复上表请讨黄氏。兵部侍郎韩愈建言：“黄贼皆洞獠，无城郭，依山险，各治生业，急则屯聚畏死。前日邕管经略使，德不能绥怀，威不能临制，侵诈系缚，以致憾恨。夷性易动而难安，劫州县，复私仇，贪小利不为大患。自行立、阳旻建征讨，生事诡赏，邕、容两管，日以凋敝，杀伤疾患，十室九空。百姓怨嗟，如出一口，人神共嫉，二将继死。今严公素非抚御之才，复寻往谬，诚恐岭南未有宁时。昨合邕、容为一道，邕与贼限一江，若经略使居之，兵镇所处，物力雄完，则敌人不敢轻犯；容州则隔阻已甚；以经略使居之，则邕州兵少，易起蛮心。请以经略使还邕州，容置刺史便甚。又比发南兵，远乡羁旅，疾疫杀伤，续添续死，每发倍难。若募邕容千人以给行营，粮不增而兵便习，守则有威，攻则有利。自南讨损伤，岭南人希，贼之所处，洞垒荒僻，假如尽杀其人，得其地，在国计不为有益。容贷羁縻，比之禽兽，来则捍御，去则不追，未有亏损。朝廷愿因改元大庆，普赦其罪，遣郎官御史以天子意丁宁宣谕，必能讙叫听命。” 为选材用威信者，委以经略，处理得方，宜无

侵叛事，不纳。初，邕管既废，人不谓宜。监察御史杜周士使安南，过邕州，刺史李元宗白状。周士从事五管，积三十年矣，亦知其不便。严公素遣人盗其槁，周士愤死。公素劾元宗擅以罗阳县还少度，元宗惧，引兵一百，持印章依少度。穆宗遣监察御史敬僚按之。僚尝为容州从事，与公素䁥，傅致元宗罪，以母老流驩州。众以为不直。黄贼更攻邕州，陷左江镇，攻钦州，陷千金镇。刺史杨屿奔石南栅。邕州刺史崔结击破之。敬宗宝庆　年。黄昌瓘遣陈少奇等归款按《唐书敬宗本纪》云云。按《西原蛮传》，“黄昌瓘遣其党陈少奇二十人归款请降，敬宗纳之。黄氏、侬氏据州十八。经略使至，遣一人诣治所，稍不得意，辄侵掠” 诸州。横州当邕江官道，岭南节度使常以兵五百戍守，不能制。

文宗太和　年。经略使董昌龄讨平峒贼按《唐书文宗本纪》。不载　按《西原蛮传》。太和中。经略使董昌龄。遣子兰讨平峒穴。夷其种党。诸蛮畏服。有违命者必严罚之。十八州岁输贡赋。道路清平。

懿宗咸通　年，员州首领侬金勒等谋入寇，节度使辛谠遣人解之，兵罢。

按《唐书懿宗本纪》不载　。按《西原蛮传》：“黄氏、侬氏据州十八，其后侬洞最强，结南诏为助。懿宗与南诏约和，二洞数构败之。邕管节度使辛谠以从事徐云虔使南诏结和，赍美货啖二洞首领太州刺史黄伯蕴，屯洞首领侬金意，员州首领侬金勒等与之通。驩员州又有首领侬金澄、侬仲武，与金勒袭黄洞首领黄伯” 善，伯善伏兵瀼水，鸡鸣候其半济，击杀金澄、仲武，唯金勒遁免。后欲兴兵报仇，辛谠遣人持牛酒音乐解和，并遗其母衣服。母，贤者也，让其子曰：“节度使持物与獠母，非结好也，以汝为吾子。前日兵败瀼水，士卒略尽，不自悔，复欲动众，兵忿者必败，吾将囚为官老婢矣。” 金勒感悟，为罢兵。

宋

太祖开宝五年。七月癸未。邕容等州獠人作乱按《宋史太祖本纪》云云　。按《蛮夷传》。开宝五年。獠人作乱。广州行营都监朱宪大破之于容州。太宗太平兴国二年。春正月戊子。命邕州广源州酋长坦坦绰侬民富为检校司空御史大夫上柱国。

按：《宋史太宗本纪》云云。

仁宗景祐三年，甲峒蛮入寇。

按《宋史仁宗本纪》不载　。按《广源州蛮传》：“甲峒蛮者，亦役属交趾，间出寇邕州。景祐三年，尝掠思陵州凭祥峒生口，杀登龙镇将而去。”

仁宗皇祐元年秋九月乙巳，广源州蛮侬智高寇邕州，诏江南、福建等路发兵以备之。

按《宋史仁宗本纪》云云　。按《广源州蛮传》，“广源州蛮侬氏，州在邕州西南郁江之源，地峭绝深阻，产黄金丹砂，颇有邑居聚落。俗椎髻左衽，善战斗，轻死好乱。其先韦氏、黄氏、周氏、侬氏为首领，互相劫掠，唐邕管经略使徐申厚抚之，黄氏纳质，而十三部二十九州之蛮皆定。自交趾蛮据有安南，而广源虽号邕管羁縻” 州，其实服役于交趾。初，有侬全福者，知傥犹州，其弟存禄知万涯州，全福妻弟侬当道知武勒州。一日，全福杀存禄、当道，并有其地。交趾怒，举兵执全福及其子智聪以归。其妻阿侬，本左江武勒族也，转至傥犹州，全福纳之。全福见执，阿侬遂嫁商人，生子名智高。智高生十三年，杀其父。商人曰：“天下岂有二父耶？” 因冒侬姓，与其母奔雷火洞。其母又嫁特磨道侬夏卿。久之，智高复与其母出据傥犹州，建国曰大历。交阯攻拔傥犹州，执智高，释其罪，使知广源州，又以雷、火、频婆四洞及思浪州附益之。居四年，内怨交阯，袭据安德州，僭称南天国，改年景瑞。皇祐元年，寇邕州。明年，交阯发兵讨之，不克。广西转运使萧固遣邕州指使幵赟往剌候，而赟擅发兵攻智高，为所执，因问中国虚实，赟颇为陈大略，说智高内属，乃遣赟还，奉表请岁贡方物，未听。又以驯象、金银来献。朝廷以其役属交阯，拒之。后复赍金函书以请，知邕州陈珙上闻，不报。

仁宗皇祐四年夏四月，广源州蛮侬智高反按《宋史仁宗本纪》，皇祐四年夏四月，广源州蛮侬智高反。五月乙巳朔，智高陷邕州，遂陷横、贵等八州，围广州。壬申，命知桂州陈曙率兵讨智高。六月乙亥，起前卫尉卿余靖为秘书监、湖南安抚使、知潭州，前尚书屯田员外郎、直史馆杨畋体量安抚广南、提举经制盗贼事庚辰，改“余。”

靖为广西安抚使、知桂州，命同提点广东刑狱李枢与陈曙讨智高，广东转运钤辖司发兵援之。丁亥，以狄青为枢密副使。秋七月丙午，命余靖经制广南盗贼事。壬戌，智高引众去广州，广东兵马钤辖张忠、知英州苏缄邀击于白田，忠战没。甲子，广东兵马钤辖蒋偕又败于路田。九月丁巳，命余靖提举广南兵甲，经制贼盗事。庚申，广西兵马钤辖王正伦讨智高于昭州馆门驿，战没，智高入昭州。庚年，以狄青为宣徽南院使、宣抚荆湖路、提举广南经制贼盗事。是月，智高袭杀蒋偕于太平场。冬十月丙子，诏鄜延、环庆、泾原路择蕃落广锐军各五十人赴广南行营。丁丑，智高入宾州，甲申，复入邕州。十二月壬申朔，广西兵马钤辖陈曙讨智高兵，战于金城驿。

按《广源州蛮传》：智高以请知邕州不得，又与交趾为仇，且擅山泽之利，遂招纳亡命，数出敝衣易谷食，绐言洞中饥，部落离散。邕州信其微弱，不设备也。乃与广州进士黄玮、黄师宓及其党侬建侯、侬志忠等日夜谋入寇。一夕，焚其巢穴，绐其众曰：“生平积聚，今为天火焚，无以为生计，穷矣。当拔邕州，据广州以自王，否则兵死。” 四年四月，率众五千，沿郁江东下，攻破横山砦，遂破邕州，执知州陈珙等，兵死千馀人。智高阅军资库，得所上金函，怒谓珙曰：“我求一官统摄诸部，汝不以闻，何也？” 珙对：尝奏不报，索稿不获，遂扶珙出。珙惶恐呼万岁，求自效，不听，乃并其属及广西都监张立害之。立临刑大骂，不为屈。于是智高僭号仁惠皇帝，改年启历，赦境内，师宓以下皆称中国官名。是时，天下久安，岭南州县无备，一旦兵起，仓卒不知所为，守将多弃城遁。故智高所向得志，相继破横、贵、龚、浔、藤、梧、封、康、端九州，害曹觐于封州，赵师旦、马贵于康州，馀杀官吏甚众，所过焚府库，进围广州。初，智高将至，守将仲简不许民入保城中，民不得入者皆附智高，智高势益张。先是，魏瓘筑城，凿井畜水，作大弩为守备。至是，智高为云梯、土山，攻城甚急，又断流水而城坚，井饮不竭，弩发中辄洞溃，智高力屈。会知英州苏缄屯兵边渡村，扼其归路，番禺县令萧注募土丁及海上强壮二千馀人，与智高众格斗，焚其战舰，转运使王罕亦自外至，益修守备。智高知不可拔，围五十七日。七月壬戌，解去，繇清远济江，拥妇女作乐而行，遇张忠战于白田，忠死之。去攻贺州不克，夜，害蒋偕于太平场。九月庚申，破昭州，害王正伦等于馆门驿。州之山有数穴，大可容数百千人，民闻兵至，走匿其中，智高知之，纵火，皆焚死。十月丁丑，破宾州。甲申，复据邕州，日夜伐木，治舟楫，扬言复趋广州。十二月壬申，又败陈曙于金城驿。初，智高以反闻，朝廷命曙就击之。既而杨畋、曹修、张忠、蒋偕相继出，又以余靖、孙沔为安抚使。畋、修闻智高至，退军避之。忠、偕勇而无谋，皆死。智高益自恣，南土骚然。仁宗以为忧，命狄青为宣抚使，诸将皆受青节制，曙恐青至有功，亟挑战，故败。

仁宗皇祐五年春止月，狄青败侬智高于邕州，智高遁，广南平。

按《宋史仁宗本纪》：“五年春正月戊午，狄青败侬智高于邕州，斩首五千馀级，智高遁去。甲子，遣使抚问广南将校，赐军士缗钱。二月癸未，狄青复为枢密副使。甲申，赦广南，凡战死者，给棺椟护送还家，无主者，葬祭之。贼所过郡县，免其田租一年，死事家科徭二年。丙戌，诏广西都监萧注等追捕智高。”

按《广源州蛮传》：“皇祐五年春正月，狄青及孙沔、余靖会兵宾州，官军土丁合三万一千馀人，按军法诛曙及指挥使袁用等三十一人于坐，一军大振。于是进兵，青将前阵，沔将次阵，靖将后阵，以一昼夜绝昆仑关归仁铺。智高闻王师绝险而至，出其不意，悉众来拒，执大盾摽枪，衣绛衣，望之如火。青阵少却，先锋孙”节死之。青起麾蕃落骑兵，张左右翼出其后交击，左者右，右者左，已而左者复左，右者复右，其众不知所为，大败走。会日暮，智高复趋邕州，夜焚城遁，由合江口入大理国，得尸五千三百四十一筑，为京观所掠生口万馀人，复其业。获伪印九，“黄师宓而下伪官五十七人”，枭其首。上，收马牛金帛以钜万计。智高自起兵几一年，暴践一方，如行无人之境，吏民不胜其毒。朝廷为下赦令，优除，复慰拊疮痍，百姓始得更生云。先是，谣言“农家种，籴家收。”已而智高叛，为青破，皆如其谣。智高母

阿侬有计谋，智高攻陷城邑，多用其策，僭号太皇后，姓惨毒，嗜小儿肉，每食必杀小儿。智高败走，阿侬入保特磨，依其夫侬夏卿，收残众得三千馀人，习骑战，复欲入寇。至和初，余靖督部吏黄汾、黄献珪、石鉴、进士吴舜举发峒兵入特磨掩袭之，获阿侬及智高弟智光、子继宗、继封，槛至京师。初未欲杀，日给食饮，欲以诱出智高。或传智高死，乃悉弃市。既而西川复奏“智高未死，谋寇黎、雅州” ，诏本路为备。御史中丞孙抃又请敕益州先事经制，以安蜀人，然智高卒不出，其存亡莫可知也。

按《狄青传》：青擢枢密副使。皇祐中，广源州蛮侬智高反，陷邕州，又破沿江九州，围广州，岭外骚动，杨畋等安抚经制蛮事，师久无功。又命孙沔、余靖为安抚使讨贼，仁宗犹以为忧，青上表请行，翌日入对，自言“臣起行伍，非战伐无以报国，愿得蕃落骑数百，益以禁兵，羁贼首致阙下。” 帝壮其言，遂除宣徽南院使，宣抚荆湖南北路、经制广南盗贼事，置酒垂拱殿以遣之。时智高还据邕州，青合孙沔、余靖兵次滨州。先是，蒋偕、张忠皆轻敌败死，军声大阻。青戒诸将毋妄与贼斗，听吾所为。广西钤辖陈曙乘青未至，辄以步卒八千犯贼，溃于昆仑关，殿直袁用等皆遁。青曰：“令之不齐，兵所以败。” 晨会诸将，堂上揖曙起，并召用等三十人，按以败亡状，驱出军门斩之。沔、靖相顾𥈭眙，诸将股栗。已而顿甲，令军中休十日。觇者还，以为军未即进。青明日乃整军骑，一昼夜，绝昆仑关，出归仁铺为阵。贼既失险，悉出逆战。前锋孙节搏贼死山下，贼气锐甚，沔等惧失色。青执白旗麾骑兵，纵左右翼，出贼不意，大败之，追奔五十里，斩首数千级，其党黄师宓、侬建中、智中及伪官属死者五十七人，生擒贼五百馀人，智高夜纵火烧城遁去。迟明，青按兵入城，获金帛钜万，杂畜数千，招复老壮七千二百尝为贼所俘胁者，慰遣之。枭黄师宓等邕州城下，敛尸筑京观于城北隅。时贼尸有衣金龙衣者，众谓智高已死，欲以上闻。青曰：“安知非诈耶？宁失智高，不敢诬朝廷以贪功也。” 初，青之至邕也，会瘴雾昏塞，或谓贼毒水上流，士饮者多死，青殊忧之。一夕，有泉涌砦下，汲之甘，众遂以济。复为枢密副使，迁护国军节度使、河中尹。还至京师，帝嘉其功，拜枢密使，赐第敦教坊，优进诸子官秩。初，青既行，帝每忧之，曰：“青有威名，贼当畏其来，左右使令，非青亲信者不可。虽饮食卧起，皆宜防窃发。” 乃驰使戒之。及闻青已破贼，顾宰相曰：“速议赏，缓则不足以劝矣。” 始，交阯愿出兵助讨智高，余靖言其可信，具万人粮于邕钦待之。诏以缗钱三万赐交阯为兵赏，许贼平厚赏之。青既至，檄余靖无通使军兵，即上奏曰：“李德政声言将步兵五万、骑一千赴援，非其情实。且假兵于外以除内寇，非我利也。以一智高而横蹂二广，力不能讨，乃假兵蛮夷，蛮夷贪得忘义，因而起乱，何以御之？请罢交阯助兵。” 从之。贼平，人服其有远略。

按《余靖传》：“靖知虔州，丁父忧去。侬智高反邕州，乘胜掠九郡，以兵围广州。朝廷方顾南事，就丧次，起靖为秘书监、知潭州，改桂州。诏以广南西路委靖经制，智高西走邕州，靖策其必结援交阯，而胁诸峒以自固，乃约李德政会兵击贼于邕州，备万人粮以待之，而诏亦给缗钱二万，助德政兴师，且约贼平更赏以缗” 钱二万，又募侬、黄诸姓酋长，皆縻以职，使不与智高合。既而朝廷遣狄青、孙沔将兵共讨贼，青却交阯援兵不用，贼平，就迁靖给事中。御史梁蒨言赏薄，又迁尚书工部侍郎。初，青兵未至前，戒部将勿战。靖迫钤辖陈曙出斗，败走。青至，按军法，斩曙及指挥袁用等于坐，靖瞿然起拜。及诸将班师，独留靖广西，遣人入特磨道，擒智高母子弟三人，生致之阙下，加集贤院学士。

按《刘几传》：几知邠州，侬智高犯岭南，几上书愿自效，以为广东西捉杀。道闻蒋偕、张忠战没，疾驰至长沙，见狄青曰：“贼若退守巢穴，瘴毒方兴，当班师以俟再举。若恃胜求战，此成擒耳。” 贼果悉众来，大战于归仁铺，前锋孙节死，几以右军转斗，自辰至已，胜负未决。几言于青，出劲骑五十，张左右翼，𢭏其中坚，贼骇溃。

按《元绛传》：“绛为度支判官，侬智高叛岭南，宿军邕州，而岁漕不足。绛以直集贤院为广东转运使，建濒江水砦数十，以待逋寇，缮治十五处，楼堞械器皆备，军食有馀，以功迁工部郎中。” 按《王尧臣传》，尧臣拜枢密副使，会侬智高反，请

析广西宜、容、邕为三路，“以融、柳、象隶宜州，白、高、窦、雷、化、郁林、仪、藤、梧、龚、琼隶容州，钦、宾、廉、横、浔、贵隶邕州。” 遇蛮入寇，三路会支郡兵掩击，令“经略、安抚使守贵州，以统制焉。益募澄海、忠敢土军分屯，运全、永、道三州米以饷之，罢遣北兵远戍。” 时狄青经制岭南，诏青审议，以为便。

按《孙沔传》：“沔徙秦州时侬智高反，沔入见，帝以秦事勉之。对曰：‘臣虽老，然秦州不足烦圣虑，陛下当以岭南为忧也。臣睹贼势方张，官军朝夕当有败奏。明日，闻蒋偕死，帝谕执政曰：‘南事诚如沔所料’’。” 宰相庞籍奏遣沔行，以为湖南、江西路安抚使，以便宜从事。加广南东、西路安抚使。沔请益发骑兵，且增选偏裨二十八人，求武库精甲五千。参知政事梁适折之曰：“毋张皇。” 沔曰：“前日惟亡备，故至此。今指期灭贼，非可以徼幸胜，乃欲示镇静耶？夫实备不至而貌为镇静，危亡之道也。” 居二日，促行，才与兵士百沔，忧贼渡岭而北，乃檄湖南、北曰：“大兵且至，其缮治营垒，多具宴犒。” 贼疑不敢北侵。会遣狄青为宣抚使，沔与青会。青与智高遇，战归仁铺，智高败走。青还，沔留治后事，迁给事中。及还，帝问劳，解御带赐之。

按《庞籍传》：籍为昭文馆学士。侬智高反，师数不利，遣狄青为宣抚使。谏官韩绛谓武人不宜专任，帝以问籍，籍曰：“青起行伍，若以文臣副之，则号令不专，不如不遣。” 诏岭南诸军皆受青节度。既而捷书至，帝喜曰：“青破贼，卿之力也。”

按《贾逵传》：逵，真定槁城人，隶拱圣为卒，至殿前班副使，知换西染院副使。从狄青征侬智高，战于归仁驿，既陈，青誓众曰：“不待令而举者斩！” 时左将孙节战死，逵为右将军先锋将，私念所部兵数困易衄。兵法先据高者胜，苟复待命而贼乘胜先登，吾事去矣。即日引军趋山。既定，贼至，逵麾众驰下，仗剑大呼，断贼为二贼首尾不相救，遂溃。逵诣青请罪，青拊其背劳谢之。邕州城空，青使逵入括公私遗坠，固辞。是时将校多以搜城故，匿窃金宝，独逵无所犯。

按《王罕传》：“罕字师言，为广东转运使。侬智高入寇，罕行部在潮，广州守仲简自围中遗书邀罕，罕报曰：‘吾家亦受困，非不欲归，顾独归无益，当求所以相济者’。遂还惠州。州之恶少年正相率为盗，里落惊扰，惠人要罕出城及郊，遮道求救护者数千计。罕择父老可语者，问以策曰：‘吾属皆有田客，欲给以兵，使相保聚’。” 罕曰：“有田客者如是得矣，无者奈何？” 乃呼耆长，发里民补壮丁，每长二百人，又令邑尉增弓手二千。巳时，下令约申而集，募有方略者，许以官秩金帛，使为甲首。久之，无至者。有妇人诉为仆夺钗珥，捕得之，并执夺攘者十八辈，皆枭首决口置道。《左传》曰：“此耆长发为壮丁，不肯行者也。” 观者始有怖色。至期，得六百人，尉所部亦至。于是染库帛为旗授之，割牛革为盾形，柔之汤中。每盾削竹签十六穿于革，以木为鼻，使持之自蔽。断苦竹数千，铦其末，使操为兵，悉出公私械器，檄告属城，仿而行之。数日，众大振，向之恶少年皆隶行伍，无敢动。乃简卒三千，方舟建旗伐鼓作乐，顺流而下。将至广，悉众登岸，斩木为鹿角，积高数仞，营于南门。智高戴黄盖临观，相去三十步，见已严备，不敢犯。罕徐开门而入，智高遂解去。时南道邮驿断绝，罕上事，不得通，而提点刑狱鲍轲遁处南雄，数具奏。及贼平，轲受赏，罕谪监信州酒税。安抚使孙沔言罕实有功，复以为西路转运使。或传智高不死，走火峒，侬宗旦据险聚众，邕守萧注谋击之，罕呼宗旦子日新谓之曰：“汝父内为交阯所仇，外为边将希赏之饵，非计也。汝归报，择利而为之。” 于是父子俱降。

按《萧注传》，“注字岩夫，临江新喻人。磊落有大志，尤喜言兵。常言：四方有事，吾将兵数万，鼓行其间，战必胜，攻心取，岂不快哉！举进士，摄广州番禺令。侬智高围城数月，方舟数百攻城南，势危甚。注自围中出，募海滨壮士，得二千人，乘大舶集上流，因飓风起，纵火焚贼舟，破其众，即日发县门纳援兵，民持牛酒刍粮相” 继入，城中人始有生意，自是每战以胜归。蒋偕上其功，擢礼宾副使、广南驻泊都监。贼还据邕管，余靖患其啸，诱诸洞以属注，注挺身入蛮中，施结恩信。狄青师次宾州，召会诸将，疑注倚贼声势为奸利，欲诛之。注觉，托为游辞，不肯往。贼破，青始闻注前功，以知邕州。智高走大理国，母与二弟寓特磨道。注帅师往讨，获一裨将，引致卧内，与之语，具得贼情，悉擒送阙下。拜西上阁门副使。募死士

使入大理取智高，至则已为其国所杀，函首归献。

嘉祐二年夏四月己巳，邕州火洞蛮侬宗旦入寇。

按《宋史仁宗本纪》云云　。按《广源州蛮传》：“侬氏又有宗旦者，知雷火洞，稍桀黠，嘉祐二年尝入寇，知桂州萧固招之内属，以为忠武将军，又补其子知温閟峒日新为三班奉职。”

嘉祐五年秋七月癸巳，邕州言“交趾与甲洞蛮合兵入寇边，都巡检宋士尧拒战，死之。” 诏发诸州兵讨捕。

按：《宋史？仁宗本纪》云云　。按《广源州蛮传》：嘉祐五年，甲洞蛮合交趾、门州等蛮五千馀人复为寇，与官兵拒战，斩首数百。诏知桂州萧固趋邕州，发诸郡兵，与转运使宋咸、提点刑狱李师中合议追讨。是岁数入寇，又诏安抚使余靖击之。苏、茂州蛮亦近邕州，至和、嘉祐中皆尝扰边，嘉祐七年，侬宗旦请内附，诏知顺安州。

按《宋史仁宗本纪》不载　。按《广源州蛮传》：七年，“宗旦父子请以所领雷火、计城诸峒属县官愿得归乐州，永为王民。诏各迁一官，以宗旦知顺安州，仍赐耕牛、盐彩。” 是岁，侬夏卿、侬平、侬亮亦自特磨来归，皆其族也。日新后尝监邕州税。英宗治平　年，侬宗旦请内徙，命为右千牛卫将军。

按《宋史英宗本纪》不载　。按《广源州蛮传》：“治平中，宗旦与交趾李日尊、刘纪有隙，畏偪，知桂州陆诜，因使人说之，遂弃其州内徙，命为右千牛卫将军。”

元

顺帝至正十九年，上思州土酋黄圣许叛，遣右丞程鹏飞讨之。

按《府志》：“至正十九年闰六月，土官黄圣许叛，诏讨之。初，邕州上思州土官黄圣许拥众二万，结交趾为援，寇陷忠州、江州及华阳诸县。诏遣右丞程鹏飞讨之，圣许败走入交趾。”

明

太祖洪武二年，上思州蛮作乱，命总兵官丘广率兵讨之。

按《明外史土司传》：“洪武二年十月，命潭州卫指挥同知丘广为总兵官，宝庆卫指挥佥事胡海、广西卫指挥佥事左君弼副之，率兵讨左江上思州蛮贼黄龙冠等。龙冠，一名英杰，时聚众万馀，寇郁林州，知州赵鉴、同知王彬集民丁拒守，贼围半月不下，海北等卫官军来援，贼夜遁，追至上思州境破之。贼走还，仍聚” 众不解。事闻，故命广等讨之。十二月，广等兵至上思州，英杰拒战，广击败之，擒从贼黄权等。英杰走十万山，复以兵追及，斩之。上思州平。

太祖洪武五年，宣化盗起，诏发兵讨平之按《明外史土司传》：“五年三月，宣化盗起，劫掠南宁府，诏发广西官军讨平之。初，南宁卫指挥佥事左君弼，核民之无籍者为军，又纵所部入山伐木，民以多扰，遂相构为盗，至是平之，命大都督府按君弼罪。”

仁宗洪熙元年，果化州土司赵英入贡。

按《明外史土司传》：“洪熙元年，果化州土官知州赵英遣族人赵诚等来朝，贡马及方物。”

孝宗弘治十八年，以《上思州》隶南宁府。

按《明外史土司传》上：“思州，唐置，元属思明路。洪武初，土官黄中荣内附，授知州。其后叛服不常。弘治十八年，改流官，以州属南宁府。”

武宗正德六年，上思州土目黄锱反，寻伏诛。按《明外史土司传》：“正德六年，上思州土目黄锱聚众攻城，都御史林延选捕之下狱，已而越狱叛去，官军御之，复诈降，攻破州城，后捕获，伏诛。” 世宗嘉靖元年，复以土官知上思州。

按《明外史土司传》：“嘉靖元年，都御史张嵿上言，上思州本土官，后改流，遂致土人称乱。宜仍其旧，择土吏之良者任之。朝议以为然，仍以土官袭。”